Szerdától szakaszosan, jövő hétfőtől pedig teljesen lezárják a Fő út egy részét. Megkezdődnek a városrehabilitációs projekt második ütemének legnagyobb munkálatai.

Kedden a fejlesztésben érintett cégek, vállalatok, hivatalos szervek, az önkormányzat és a kivitelező munkatársai tartottak egyeztetést. Itt elhangzott: elkezdődött az ideiglenes forgalmi rendre való felkészülés, ennek keretében, hogy bírja a megnövekedett forgalmat, a napokban megerősítik a Zrínyi utca útburkolatát. Itt megszűnt a parkolás, hiszen hétfőtől a Zrínyi utcán kétirányúvá válik a forgalom. A hét végén befejeződik a Múzeum tér kikötése a Rozgonyi utcára, ezáltal megvalósulhat a Fő út lezárása.

Horváth István projektmenedzser elmondta: „Szerdától lezárásra kerül szakaszosan a Fő utca, megkezdődik az aszfaltnak a marása. Ideiglenes biztosítjuk a forgalomirányítást jelzőőrök segítségével. Ez az első lépése annak az első ütemes lezárásnak, ami a Sabján Gyula utcától egészen a Sugár utcáig fog tartani, ami várhatóan augusztus 17-én, hétfőn lép életbe.”

A Fő út lezárt szakaszának kiváltására, amennyiben nem tudják elkerülni a belvárost az autósok, a Zrínyi és a Rozgonyi utcát lehet használni. Az érintett utcákban azonban több oktatási intézmény is található. A Zrínyi iskola főbejárata le lesz zárva, szeptembertől az iskola a Szent Imre utca felől érhető el. A szakemberek azt kérik továbbá a lakosságtól, hogy a várhatóan megnövekvő forgalom miatt a Rozgonyi utcában található oktatási intézményeket ne gépkocsival, inkább gyalogosan közelítsék meg. Az augusztus 17-i Fő úti lezárás miatt az autóbuszok is módosított útvonalon közlekednek.

http://www.kanizsatv.hu/hirek/14772/kezdodik/